ไฟแนนซ์ทูเดย์
‘ผู้ยิ่งใหญ่ที่แท้มักมองกว้าง...มองไกล... ’
25 มิ.ย. 2555

‘ผู้ยิ่งใหญ่ที่แท้มักมองกว้าง...มองไกล... ’
...การประชุมคณะกรรมการธนาคารออมสินงวดล่าสุด 22 มิ.ย. เจ๊ “พรรณี สถาวโรดม” ประธานกรรมการและประธานกรรมการสรรหาผู้อำนวยการธนาคารออมสินคนใหม่ ก็ตัดสินใจแจ้งต่อที่ประชุมเพื่อขอลาออกจากตำแหน่งประธานกรรมการสรรหา ที่ประชุมจึงคัดสรรประธานคนใหม่ ก่อนตัดสินใจเลือก พีรพล ไตรทศาวิทย์ อดีตอธิบดีกรมที่ดินผู้ลือชื่อ นั่งเป็นกรรมการสรรหาอยู่ ขึ้นนั่งตำแหน่งประธานกรรมการสรรหา




...พร้อมกันนั้นก็ตั้ง “ชูจิรา กองแก้ว” อดีตอธิบดีกรมบังคับคดี ให้เป็นกรรมการสรรหา เพื่อให้ครบ 5 คน ตามระเบียบคณะกรรมการนโยบายรัฐวิสาหกิจ ก็เป็นที่รู้กันดีว่าสามีของ “ชูจิรา” เป็นเพื่อนสนิทของ “สมชาย วงศ์สวัสดิ์” สามี เจ๊แดง–เยาวภา วงศ์สวัสดิ์ น้องสาวทักษิณ 
...เป็นการลาออกหลังจากมีผู้ร้องเรียนไปยังนายกรัฐมนตรี ว่า พรรณี กระทำการอันขัดกับมติคณะรัฐมนตรีในการแต่งตั้งตัวเองจากประธานกรรมการขึ้นเป็นประธานสรรหา
...แม้ พรรณี จะลาออกไปแล้ว แต่ร่องรอยของการกีดกันยังเป็นเสมือนผนังทองแดงกำแพงเหล็กสำหรับ เลอศักดิ์ จุลเทศ ผู้อำนวยการธนาคารออมสิน ซึ่งจะหมดวาระการดำรงตำแหน่งลงในเดือน ก.ค.นี้ แม้ว่าจะมีอายุราชการเหลืออีก 2 ปีก็ตาม เพราะเงื่อนไขที่กำหนดไว้นั้น บอกคำเดียวว่าหมดสิทธิโดยสิ้นเชิง
หนึ่ง...กำหนดอายุผู้สมัครไว้ 56 ปี ขณะที่เลอศักดิ์อายุปาไป 58 ปี 
สอง...กำหนดวาระการดำรงตำแหน่งไว้ วาระละ 4 ปี
...บอกใบ้คำเดียวว่างานนี้มีการสู้ถึงฎีกา
...แม้ “ธีรศักดิ์ สุวรรณยศ” กรรมการผู้จัดการธนาคารอิสลามแห่งประเทศไทย จะหมดวาระลงในเร็วๆ นี้ แต่ฝีมือระดับนี้มีหรือที่ฝ่ายการเมืองจะมองเลยผ่าน แว่วว่ามีรัฐมนตรีทาบทามให้นั่งเป็นกรรมการธนาคารรัฐแห่งหนึ่ง และไม่ใช่เป็นบอร์ดธรรมดา เป็นถึงประธานกรรมการบริหารซะล่วย เห็นฝีมือคุณพี่อี๊ดหรือยังจ๊ะตะเอง